Problemet opstod uventet, og letbanen har først en permanent løsning klar til januar. Indtil da må passagerne have god tålmodighed, forklarer letbanens direktør Michael Borre.

- Det er utilfredsstillende, at tingene ikke fungerer, men vi er ikke herrer over vejret. Det er selvfølgelig ærgerligt, at den første nattefrost kommer nu. Jeg kan sagtens forstå, hvis der er utålmodighed, men vi gør, hvad vi kan, for at genoprette tingene, siger han.

Jeg kan sagtens forstå, at det er utilfredsstillende, at tingene ikke fungerer. Men vi er ikke herrer over vejret. Michael Borre, direktør for Aarhus Letbane

Blandt andet overvejer letbanen, om de manuelt skal smøre glykol på køreledningerne, så togene kan holde køreplanen.

- Det tager længere tid, og det koster flere penge, men det kan faktisk være, at det er en løsning, der fungerer, siger Michael Borre.

Automatisk løsning til januar

Letbanen har tænkt på en løsning, der kan klare udfordringerne mere permanent. Med nyt materiel kan der automatisk smøres glykol på køreledningerne.

Den løsning er bare først klar til januar.

- Desværre er indkøbet af det nye materiel ikke en del af det oprindelige projekt. Det er noget, vi har måtte bestille hjem efterfølgende. Og der er lidt lang leveringstid, siger Michael Borre.

Sidste år havde letbanen også problemer med den stejle bakke op ad Randersvej i Aarhus, når bladene faldt af træerne og gjorde skinnerne glatte.

Det blev løst ved manuelt at smøre en brun geléagtig masse på skinnerne, der fik sand til at klæbe sig fast på skinnerne, så friktionen blev højere.